ภาคเอกชน ชี้ความตึงเครียดทางการเมืองไม่ส่งผลกระทบเศรษฐกิจไทยระยะสั้น ห่วงสุญญากาศฉุดความเชื่อมั่นภาคธุรกิจ
ภายหลังศาลรัฐธรรมนูญ มีมติ 5:4 รับคำร้องวาระ 8 ปี พลเอก ประยุทธ์ จันทร์โอชา ที่มีมติสั่งให้หยุดปฏิบัติหน้าที่เป็นการชั่วคราวจนกว่าจะมีคำวินิจฉัย ’ภาคเอกชนธุรกิจ’ ต่างมองว่าระยะสั้นจะไม่ส่งผลกระทบต่อเศรษฐกิจ แต่มองว่าภาวะการเกิดสูญญากาศนั้น อาจกระทบความเชื่อมั่นและการกระตุ้นเศรษฐกิจของประเทศ โดยนายเกรียงไกร เธียรนุกุล  ประธานสภาอุตสาหกรรมแห่งประเทศไทย (ส.อ.ท.) กล่าวถึงความเชื่อมั่นภาคเอกชนต่อประเด็นการเมือง ว่า การตัดสินของศาลรัฐธรรมนูญดังกล่าว ช่วยชะลอความตึงเครียดภาคการเมืองออกไปอีก 1 เดือน ก่อนที่จะมีคำวินิจฉัย รวมทั้งการสั่งหยุดปฏิบัติหน้าที่ของนายกฯ ยังป้องกันไม่ให้เกิดปัญหาในภายหลังหากศาลรัฐธรรรมนูญวินิจฉัยว่านายกฯ ดำรงตำแหน่งครบ 8 ปีแล้ว อย่างไรก็ตาม ปัจจัยด้านการเมืองเป็นส่วนหนึ่ง ที่มีผลต่อความเชื่อมั่นของภาคอุตสาหกรรม ซึ่งหากการเมืองขาดเสถียรภาพก็จะเพิ่มความเสี่ยงมากขึ้น ซึ่งขณะนี้ยังเร็วเกินไปที่จะบอกได้ว่าภาคอุตสาหกรรมจะมีผลกระทบมากแค่ไหน ทั้งนี้ ภาคเอกชนจึงยังคงต้องติดตามดูสถานการณ์ในอีก 1 เดือนข้างหน้าอย่างใกล้ชิดว่าจะมีบทสรุปแบบใด